Ara l-infografika sħiħa Illum il-Kunsill adotta regolament dwar it-tnaqqis tal-emissjonijiet ta' gassijiet b'effett ta' serra. Ir-regolament jistabbilixxi miri vinkolanti għat-tnaqqis tal-emissjonijiet għall-istati membri f'setturi li jaqgħu barra mill-ambitu tal-iskema tal-UE għall-iskambju ta' kwoti tal-emissjonijiet għall-perjodu 2021-2030. Dan huwa pass ieħor għall-UE biex tilħaq l-impenn tagħha ta' Pariġi lejn il-klima ta' tnaqqis ta' mill-inqas 40 % fl-emissjonijiet ta' gass b'effett ta' serra sal-2030 meta mqabbel mal-livelli tal-1990. Ir-regolament għandu l-għan li jiżgura li tintlaħaq il-mira tal-UE li tnaqqas l-emissjonijiet tagħha ta' gass b'effett ta' serra bi 30 % fl-2030 meta mqabbel mal-livelli tal-2005 fis-setturi ta' qsim tal-isforzi. Dan jinkludi binjiet, agrikoltura (emissjonijiet mhux tas-CO2), ġestjoni tal-iskart u trasport (eskluż l-avjazzjoni u t-tbaħħir internazzjonali). Ilkoll naqblu dwar il-ħtieġa li nindirizzaw it-tibdil fil-klima. Id-deċiżjoni tal-lum tagħtina għodda ulterjuri fl-armerija tagħna biex innaqqsu l-emissjonijiet ta' gass b'effett ta' serra u ntejbu l-kwalità tal-arja. Il-protezzjoni tal-ambjent u tas-saħħa taċ-ċittadini tal-Ewropa hija waħda mill-prijoritajiet tal-Presidenza Bulgara. Neno Dimov, Ministru għall-Ambjent u l-Ilma tal-Bulgarija Sfond u passi li jmiss Il-Kummissjoni Ewropea ppreżentat il-proposta tagħha dwar il-qsim f'Lulju 2016. Wara diskussjonijiet dettaljati bejn il-ministri fi tliet laqgħat tal-Kunsill Ambjent, il-Kunsill laħaq approċċ ġenerali fit-13 ta' Ottubru 2017, u l-Presidenza Estonjana bdiet in-negozjati mal-Parlament Ewropew ftit wara dan. Dan irriżulta fi qbil proviżorju fil-21 ta' Diċembru 2017. L-ambaxxaturi għall-UE approvaw il-ftehim fis-17 ta' Jannar 2018. Wara l-adozzjoni formali tal-lum tal-att leġislattiv, li hija l-pass finali f'dan il-proċess, ir-regolament jiġi ppubblikat fil-Ġurnal Uffiċjali u jidħol fis-seħħ fl-għoxrin jum wara l-pubblikazzjoni tiegħu. Ir-Regolament Dikjarazzjonijiet għall-minuti tal-Kunsill Regolament dwar il-qsim tal-isforz: L-ambaxxaturi tal-UE japprovaw il-qbil proviżorju (stqarrija għall-istampa, 17/01/2018) Ftehim proviżorju dwar il-kondiviżjoni tal-isforzi tal-emissjonijiet - pass ieħor lejn il-miri ta' Pariġi (stqarrija għall-istampa, 21/12/2017) Ara l-paġna tal-laqgħa